钦定古今图书集成/方舆汇编/职方典/第1521卷 > 《风俗》
## 钦定古今图书集成/方舆汇编/职方典/第1521卷 > 《风俗》

昔人谓“系水土之气谓之风，随君上之情谓之俗”，然
《十五国风》其美与恶皆系于上，而俗因以成，则水土
固非所论也。贵州土著蛮夷，族类实繁，风俗亦异。大
抵标枝野鹿，醇朴犹存。各军卫徙自中原，因沿故习，
用夏变，蛮胥此焉。恃彼至愚无知者，或反见变于蛮。
重以江右川湖败啇，流徙罢役逋逃，多为奸诈，诱群
酋而长其机智，而淳朴浸以散矣。《班史》谓“箕子以礼
义化朝鲜，其俗甚美。”汉初，取吏于辽东，吏见民无闭
藏及贾人往者，夜则为盗，俗稍益薄。以今贵州观之，
得无类是也乎？然则敦本实，戢奸暴，以美教化而厚
风俗，是在长人者加之意焉耳。